CELEX: 32021D0749
Language: bg
Date: 2021-05-06 00:00:00
Title: Решение (ОВППС) 2021/749 на Съвета от 6 май 2021 година относно участието на Кралство Норвегия в проект „Военна мобилност“ по линия на постоянното структурирано сътрудничество (ПСС)

7.5.2021   
               
               
                  BG
               
               
                  Официален вестник на Европейския съюз
               
               
                  L 160/109
               
            
         РЕШЕНИЕ (ОВППС) 2021/749 НА СЪВЕТА
         от 6 май 2021 година
         относно участието на Кралство Норвегия в проект „Военна мобилност“ по линия на постоянното структурирано сътрудничество (ПСС)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 46, параграф 6 от него,
         като взе предвид Решение (ОВППС) 2017/2315 на Съвета от 11 декември 2017 г. за установяване на постоянно структурирано сътрудничество (ПСС) и определяне на списъка на участващите държави членки (1), и по-специално член 9, параграф 2 от него,
         като взе предвид Решение (ОВППС) 2020/1639 на Съвета от 5 ноември 2020 г. за установяване на общите условия, при които трети държави могат по изключение да бъдат поканени да участват в отделни проекти по линия на ПСС (2), и по-специално член 2, параграф 4 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     В член 9, параграф 2 от Решение (ОВППС) 2017/2315 се предвижда, че Съветът решава съгласно член 46, параграф 6 от Договора дали дадена трета държава, която участващите в даден проект държави членки биха искали да поканят за участие в проекта, отговаря на изискванията, които трябва да се установят от Съвета.
                  
               
                     (2)
                  
                  
                     На 6 март 2018 г. Съветът прие Решение (ОВППС) 2018/340 (3). В член 1 от посоченото решение се предвижда, че проект „Военна мобилност“ (проект „Военна мобилност“ по линия на ПСС) се разработва по линия на ПСС от 24 участници в проекта, включително Нидерландия като координатор на проекта.
                  
               
                     (3)
                  
                  
                     На 5 ноември 2020 г. Съветът прие Решение (ОВППС) 2020/1639, с което се установиха общите условия, при които трети държави могат по изключение да бъдат поканени да участват в отделни проекти по линия на ПСС. В член 2, параграф 4 от посоченото решение се предвижда, че въз основа на нотификация от координатора или координаторите на проект по линия на ПСС и след получаване на становището на Комитета по политика и сигурност (КПС) Съветът взема решение в съответствие с член 46, параграф 6 от Договора и член 9, параграф 2 от Решение (ОВППС) 2017/2315 дали участието на третата държава в този проект отговаря на условията, предвидени в член 3 от Решение (ОВППС) 2020/1639.
                  
               
                     (4)
                  
                  
                     На 12 февруари 2021 г. Кралство Норвегия (Норвегия) изпрати на координатора на проект „Военна мобилност“ по линия на ПСС искане за участие в този проект в съответствие с член 2, параграф 1 от Решение (ОВППС) 2020/1639. След това участниците в проекта оцениха, въз основа на предоставената от Норвегия информация, дали Норвегия отговаря на общите условия в съответствие с член 2, параграф 2 от посоченото Решение.
                  
               
                     (5)
                  
                  
                     На 19 март 2021 г. координаторът на проект „Военна мобилност“ по линия на ПСС уведоми Съвета и върховния представител на Съюза по въпросите на външните работи и политиката на сигурност в съответствие с член 2, параграф 3 от Решение (ОВППС) 2020/1639, че на същата дата участниците в посочения проект са постигнали съгласие с единодушие, че желаят да поканят Норвегия да участва в този проект. Участниците в проекта също са постигнали съгласие с единодушие относно обхвата, формата и съответните етапи на участие на Норвегия в този проект и че Норвегия отговаря на общите условия, предвидени в член 3 от посоченото Решение.
                  
               
                     (6)
                  
                  
                     На 30 март 2021 г. КПС постигна съгласие по становище относно нотификацията във връзка с искането на Норвегия да участва в проекта „Военна мобилност“ по линия на ПСС. По-специално КПС взе под внимание направеното в нотификацията описание на този проект, включително неговите цели, организация и вземане на решениякакто и основните области на работа. КПС също отбеляза, че в рамките на проекта не се обменя класифицирана или чувствителна информация на ЕС и проектът не се изпълнява с подкрепата на Европейската агенция по отбрана по смисъла на член 3, буква ж) от Решение (ОВППС) 2020/1639 на Съвета. Освен това КПС отбеляза, че проектът „Военна мобилност“ по линия на ПСС не включва доставка на въоръжение, научни изследвания и развитие на способности, нито използване и износ на оръжия или способности и технологии; и не включва субекти, инвестиции, финансиране от участващи в ПСС държави членки или искания за финансиране от Съюза за дейности по проекта.
                  
               
                     (7)
                  
                  
                     В становището си, КПС се съгласи и с предложения обхват, форма и степен на участие на Норвегия в проекта „Военна мобилност“ по линия на ПСС, съгласно посоченото в нотификацията. Той отчете, че Норвегия е изразила пълната си подкрепа за обхвата на проекта, както е посочено в нотификацията.
                  
               
                     (8)
                  
                  
                     В същото становище КПС потвърди единодушно приетото от участниците в проекта „Военна мобилност“ по линия на ПСС становище, че Норвегия отговаря на общите условия, посочени в член 3 от Решение (ОВППС) 2020/1639, както следва:
                     
                                 —
                              
                              
                                 Норвегия отговаря на условието, посочено в член 3, буква а), да споделя ценностите, на които се основава Съюзът, както е посочено в член 2 от Договора, и принципите, посочени в член 21, параграф 1 от Договора, както и целите на общата външна политика и политика на сигурност (ОВППС), посочени в член 21, параграф 2, букви а), б), в) и з) от Договора; да не действа в противоречие с интересите в областта на сигурността и отбраната на Съюза и на неговите държави членки, включително зачитане на принципа на добросъседските отношения с държавите членки, и да поддържа политически диалог със Съюза, който следва да включва също така аспектите на сигурността и отбраната, когато участва в проект „Военна мобилност“ по линия на ПСС;
                              
                           
                                 —
                              
                              
                                 по отношение на условието, предвидено в член 3, буква б) относно съществената добавена стойност на Норвегия за проект „Военна мобилност“ по линия на ПСС, в нотификацията се прави подробно описание на приноса на Норвегия, включително на обхвата, формата и степента на участие в проекта, което обосновава изпълнението на това условие;
                              
                           
                                 —
                              
                              
                                 по отношение на условието, посочено в член 3, буква в), участието на Норвегия в проект „Военна мобилност“ по линия на ПСС ще допринесе за укрепването на общата политика за сигурност и отбрана (ОПСО) и равнището на амбиция на Съюза, включително в подкрепа на мисиите и операциите по линия на ОПСО, както е описано подробно в нотификацията;
                              
                           
                                 —
                              
                              
                                 по отношение на условието, посочено в член 3, буква г), проект „Военна мобилност“ по линия на ПСС не се отнася до доставката на въоръжение, научни изследвания и развитие на способности, нито до използването и износа на оръжия или способности и технологии. С него не се развиват никакви способности или технологии. Съответно участието на Норвегия в проекта няма да доведе до зависимост от Норвегия или до ограничения, наложени от нея върху която и да било държава членка;
                              
                           
                                 —
                              
                              
                                 спазено е и изискването, посочено в член 3, буква д) за съответствие на участието на Норвегия със съответните по-обвързващи ангажименти по линия на ПСС, също относно способността за разгръщане и оперативната съвместимост на силите, които проектът спомага да бъдат изпълнени, както е посочено в приложението към Решение (ОВППС) 2017/2315, както е описано по-подробно в нотификацията. Тъй като проект „Военна мобилност“ по линия на ПСС не е насочен към способности проект, условието относно приноса на участието на Норвегия за изпълнението на приоритетите, произтичащи от плана за развитие на способностите и координирания годишен преглед на отбраната или за оказването на положително въздействие върху европейската отбранителна технологична и индустриална база не е приложимо в този контекст;
                              
                           
                                 —
                              
                              
                                 изискването, посочено в член 3, буква е) е изпълнено, тъй като споразумение за сигурност на информацията между Съюза и Норвегия (4) е в сила от 1 декември 2004 г.;
                              
                           
                                 —
                              
                              
                                 условието, посочено в член 3, буква ж) не е приложимо в този случай, тъй като проект „Военна мобилност“ по линия на ПСС не се изпълнява с подкрепата на Европейската агенция по отбрана и следователно не е необходима действаща административна договореност с посочената агенция;
                              
                           
                                 —
                              
                              
                                 по отношение на условието, посочено в член 3, буква з), Норвегия се ангажира да се стреми да сключи специфична за проекта административна договореност и всякакви други необходими документи в съответствие с решения (ОВППС) 2017/2315 и (ОВППС) 2018/909 на Съвета (5).
                              
                           
               
                     (9)
                  
                  
                     В становището си от 30 март 2021 г. КПС препоръчва на Съвета да вземе положително решение за това дали участието на Норвегия в проект „Военна мобилност“ по линия на ПСС отговаря на условията, посочени в член 3 от Решение (ОВППС) 2020/1639.
                  
               
                     (10)
                  
                  
                     Поради това Съветът следва да вземе решение, че участието на Норвегия в проект „Военна мобилност“ по линия на ПСС отговаря на условията, посочени в член 3 от Решение (ОВППС) 2020/1639. Впоследствие координаторът на проекта ще изпрати покана за участие в проекта до Норвегия от името на участниците в проекта. Норвегия ще се присъедини към този проект на датата, посочена в административната договореност, която ще бъде сключена между участниците в проекта и Норвегия, в съответствие с член 2, параграф 7 от Решение (ОВППС) 2020/1639, и ще има правата и задълженията, определени в тази договореност, в съответствие с член 4, параграф 1 от посоченото решение. Съветът ще упражнява надзор в съответствие с член 5, параграф 2 от Решение (ОВППС) 2020/1639 и, при обстоятелствата, посочени в член 6, параграф 2 или 3 от посоченото решение, може да взема допълнителни решения,
                  
               ПРИЕ НАСТОЯЩОТО РЕШЕНИЕ:
         
            Член 1
            Участието на Кралство Норвегия в проект „Военна мобилност“ по линия на ПСС отговаря на условията, посочени в член 3 от Решение (ОВППС) 2020/1639.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 6 май 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 331, 14.12.2017 г., стр. 57.
         
            (2)  ОВ L 371, 6.11.2020 г., стр. 3.
         
            (3)  Решение (ОВППС) 2018/340 на Съвета от 6 март 2018 г. за установяване на списък на проекти, които да бъдат разработени в рамките на постоянното структурирано сътрудничество (ОВ L 65, 8.3.2018 г., стр. 24).
         
            (4)  Споразумение между Кралство Норвегия и Европейския съюз относно процедурите за сигурност при обмена на класифицирана информация (ОВ L 362, 9.12.2004 г., стр. 29).
         
            (5)  Решение (ОВППС) 2018/909 от 25 юни 2018 г. за установяване на общ набор от правила за управление на проекти по линия на ПСС (ОВ L 161, 26.6.2018 г., стр. 37).